TU ทุ่มงบ 780 ลบ. ซื้อหุ้น “แพ็คฟู้ด” อีก 22.30% ดันสัดส่วนเพิ่มเป็น 99.74%
TU ทุ่มงบ 780 ลบ. ซื้อหุ้น“แพ็คฟู้ด” อีก 22.30% ดันสัดส่วนเพิ่มเป็น 99.74% โดยใช้เงินทุนหมุนเวียนภายในบริษัท
26 ก.ย. 2560

บริษัท ไทยยูเนี่ยน กรุ๊ป จำกัด (มหาชน) หรือ TU เปิดเผยว่า ที่ประชุมคณะกรรมการมีมติอนุมัติการเข้าซื้อหุ้นสามัญของ บริษัท แพ็คฟู้ด จำกัด (มหาชน) จากผู้ถือหุ้นเดิม จำนวน 7,358,223 หุ้น หรือคิดเป็น 22.30% ของทุนจดทะเบียนและชำระแล้ว จากเดิมที่บริษัทถืออยู่ 25,554,169 หุ้น หรือคิดเป็น 77.44%  ให้เป็น 32,912,392 หุ้น หรือคิดเป็น 99.74%
ทั้งนี้ TU จะซื้อหุ้นดังกล่าวจาก บริษัท ทีเค แคปปิตอล แมเนจเม้นท์ จำกัด โดยบริษัทกำหนดมูลค่าซื้อหุ้น 22.30% ของ แพ็คฟู้ด เท่ากับ 779.97 ล้านบาท หรือ 106 บาทต่อหุ้น โดยเกณฑ์ที่ใช้ในการคำนวณมาจาก 8.8 เท่าของกำไรสุทธิเฉลี่ย 3 ปีย้อนหลัง (ปี 2557-2559) หารด้วยจำนวนหุ้นทั้งหมด
สำหรับผลประโยชน์ที่คาดว่าบริษัทจะได้รับ คือการรวมรายได้ของบริษัทย่อยตามสัดส่วนที่เพิ่มขึ้น ส่วนแหล่งเงินทุนมาจากเงินทุนหมุนเวียนภายในบริษัท